钦定古今图书集成/明伦汇编/闺媛典/第169卷 > 叶寿甫妻徐氏
## 钦定古今图书集成/明伦汇编/闺媛典/第169卷 > 叶寿甫妻徐氏

按《兰谿县志》：“徐氏，叶寿甫妻，学博滋之祖母。年十六
归寿甫，夫妇相敬如宾。寿甫亡，氏年二十四，子麟方
周，家贫甚，恸哭仆地，触棺欲死。翁姑百端谕之曰：‘若
死与夫奚益’？乃毁颜髽发，终身不出壸阈，祇勤纺绩，
以给衣食，虽饥寒不保，宴如也。富室争求之，外家亦
怜而相劝，氏抚膺恸哭，截发自誓，卒莫能夺。孀居五”
十二年如一日。年七十五，一日，沐浴更衣，携其孙滋
拜夫墓，指旁圹曰：“以葬我，我今得与而祖同穴，复何
憾？”归取敛具谕众，言讫而逝。郡守旌其门。